CELEX: 32007D0719
Language: el
Date: 2007-11-06 00:00:00
Title: 2007/719/ΕΚ: Απόφαση της Επιτροπής, της 6ης Νοεμβρίου 2007 , περί καθορισμού της ενδεικτικής κατανομής των κονδυλίων που χορηγούνται στα κράτη μέλη για την περίοδο 2007/08, όσον αφορά ορισμένο αριθμό εκταρίων, για την αναδιάρθρωση και μετατροπή αμπελώνων βάσει του κανονισμού (ΕΚ) αριθ. 1493/1999 του Συμβουλίου [κοινοποιηθείσα υπό τον αριθμό Ε(2007) 5293]

7.11.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 289/59
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 6ης Νοεμβρίου 2007
   περί καθορισμού της ενδεικτικής κατανομής των κονδυλίων που χορηγούνται στα κράτη μέλη για την περίοδο 2007/08, όσον αφορά ορισμένο αριθμό εκταρίων, για την αναδιάρθρωση και μετατροπή αμπελώνων βάσει του κανονισμού (ΕΚ) αριθ. 1493/1999 του Συμβουλίου
   [κοινοποιηθείσα υπό τον αριθμό Ε(2007) 5293]
   (Τα κείμενα στη βουλγαρική, ισπανική, τσεχική, γερμανική, ελληνική, γαλλική, ιταλική, ουγγρική, μαλτέζικη, πορτογαλική, ρουμανική, σλοβακική και σλοβενική γλώσσα είναι τα μόνα αυθεντικά)
   (2007/719/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς (1), και ιδίως το άρθρο 14 παράγραφος 1,
   Εκτιμώντας τα ακόλουθα:
   
               (1)
            
            
               Οι κανόνες για την αναδιάρθρωση και μετατροπή αμπελώνων καθορίζονται με τον κανονισμό (ΕΚ) αριθ. 1493/1999 και τον κανονισμό (ΕΚ) αριθ. 1227/2000 της Επιτροπής, της 31ης Μαΐου 2000, περί καθορισμού λεπτομερών κανόνων εφαρμογής του κανονισμού (ΕΚ) αριθ. 1493/1999 του Συμβουλίου για την κοινή οργάνωση της αμπελοοινικής αγοράς και ιδίως σχετικά με το δυναμικό παραγωγής (2).
            
         
               (2)
            
            
               Οι διατάξεις σχετικά με τον οικονομικό σχεδιασμό και τη συμμετοχή στη χρηματοδότηση του συστήματος αναδιάρθρωσης και μετατροπής, οι οποίες καθορίζονται στον κανονισμό (ΕΚ) αριθ. 1227/2000, προβλέπουν ότι οι αναφορές σε δεδομένο οικονομικό έτος γίνονται ως προς τις πληρωμές που πραγματοποιούνται όντως από τα κράτη μέλη στο διάστημα μεταξύ της 16ης Οκτωβρίου του εν λόγω έτους και της 15ης Οκτωβρίου του επόμενου έτους.
            
         
               (3)
            
            
               Σύμφωνα με το άρθρο 14 παράγραφος 3 του κανονισμού (ΕΚ) αριθ. 1493/1999, η κατανομή των κονδυλίων μεταξύ των κρατών μελών πραγματοποιείται λαμβανομένου δεόντως υπόψη του μεριδίου του κοινοτικού αμπελώνα που αναλογεί σε κάθε κράτος μέλος.
            
         
               (4)
            
            
               Για την εφαρμογή του άρθρου 14 παράγραφος 4 του κανονισμού (ΕΚ) αριθ. 1493/1999, ενδείκνυται η χορήγηση πιστώσεων για συγκεκριμένο αριθμό εκταρίων.
            
         
               (5)
            
            
               Σύμφωνα με το άρθρο 1 του κανονισμού (ΕΚ) αριθ. 968/2007 της Επιτροπής, της 17ης Αυγούστου 2007, όσον αφορά τη συμβολή της Κοινότητας στις δαπάνες αναδιάρθρωσης και μετατροπής που προβλέπεται στον κανονισμό (ΕΚ) αριθ. 1493/1999 του Συμβουλίου για την αμπελουργική περίοδο 2007/08 (3), το άρθρο 13 παράγραφος 3 του κανονισμού (ΕΚ) αριθ. 1493/1999 εφαρμόζεται, για την αμπελουργική περίοδο 2007/08 με ορισμένες εξαιρέσεις, στις περιφέρειες που είναι επιλέξιμες για χρηματοδότηση στο πλαίσιο του στόχου σύγκλισης σύμφωνα με τον κανονισμό (ΕΚ) αριθ. 1083/2006 του Συμβουλίου, της 11ης Ιουλίου 2006, περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και την κατάργηση του κανονισμού (ΕΚ) αριθ. 1260/1999 (4). Συνεπώς, η συμβολή της Κοινότητας στη χρηματοδότηση των δαπανών για αναδιάρθρωση και μετατροπή μπορεί να είναι μεγαλύτερη στις περιφέρειες σύγκλισης.
            
         
               (6)
            
            
               Ενδείκνυται να ληφθεί υπόψη η αποζημίωση για τις απώλειες εισοδημάτων των οινοπαραγωγών κατά τη διάρκεια της περιόδου κατά την οποία ο αμπελώνας δεν παράγει.
            
         
               (7)
            
            
               Σύμφωνα με το άρθρο 17 παράγραφος 5 του κανονισμού (ΕΚ) αριθ. 1227/2000, στην περίπτωση που οι πραγματικές δαπάνες ενός κράτους μέλους, για συγκεκριμένο οικονομικό έτος, είναι κατώτερες του 75 % των ποσών που προβλέπονται στο αρχικό κονδύλιο, οι προς αναγνώριση δαπάνες, στο πλαίσιο του επόμενου οικονομικού έτους, καθώς και η αντίστοιχη συνολική επιφάνεια μειώνονται κατά το ένα τρίτο της διαφοράς μεταξύ του ορίου αυτού και των πραγματικών δαπανών που πραγματοποιήθηκαν κατά τη διάρκεια του εν λόγω οικονομικού έτους. Η διάταξη αυτή εφαρμόζεται για την περίοδο εμπορίας 2007/08 στην Γερμανία και στην Ελλάδα των οποίων οι πραγματοποιηθείσες δαπάνες για το οικονομικό έτος 2007 αντιπροσωπεύουν ποσοστό 74 % του αρχικού κονδυλίου τους, στο Λουξεμβούργο του οποίου οι πραγματοποιηθείσες δαπάνες για το οικονομικό έτος 2007 αντιπροσωπεύουν ποσοστό 71 % του αρχικού κονδυλίου του, στη Μάλτα της οποίας οι πραγματοποιηθείσες δαπάνες για το οικονομικό έτος 2007 αντιπροσωπεύουν ποσοστό 40 % του αρχικού κονδυλίου της και στη Σλοβακία, της οποίας οι πραγματοποιηθείσες δαπάνες για το οικονομικό έτος 2007 αντιπροσωπεύουν ποσοστό 27 % του αρχικού κονδυλίου της. Δυνάμει του άρθρου 1 παράγραφος 3 του κανονισμού (ΕΚ) αριθ. 922/2007 της Επιτροπής, της 1ης Αυγούστου 2007, για παρέκκλιση από τις διατάξεις του κανονισμού (ΕΚ) αριθ. 1227/2000 όσον αφορά τις μεταβατικές ρυθμίσεις σχετικά με την παροχή κονδυλίων στη Βουλγαρία και τη Ρουμανία για αναδιάρθρωση και μετατροπή (5), η μείωση αυτή δεν εφαρμόζεται στη Βουλγαρία και στη Ρουμανία για την περίοδο 2007/08.
            
         
               (8)
            
            
               Σύμφωνα με το άρθρο 14 παράγραφος 2 του κανονισμού (ΕΚ) αριθ. 1493/1999, η αρχική χορήγηση προσαρμόζεται σε συνάρτηση με τις πραγματικές δαπάνες και βάσει των αναθεωρημένων προβλέψεων δαπανών που υποβάλλονται από τα κράτη μέλη, λαμβάνοντας υπόψη το στόχο του καθεστώτος και εντός των ορίων των διαθέσιμων πιστώσεων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο παράρτημα της παρούσας απόφασης εμφαίνεται η ενδεικτική κατανομή των κονδυλίων στα σχετικά κράτη μέλη, για ένα ορισμένο αριθμό εκταρίων, για την αναδιάρθρωση και μετατροπή αμπελώνων βάσει του κανονισμού (ΕΚ) αριθ. 1493/1999, για την περίοδο εμπορίας 2007/08.
   Άρθρο 2
   Η παρούσα απόφαση απευθύνεται στη Δημοκρατία της Βουλγαρίας, την Τσεχική Δημοκρατία, την Ομοσπονδιακή Δημοκρατία της Γερμανίας, την Ελληνική Δημοκρατία, το Βασίλειο της Ισπανίας, τη Γαλλική Δημοκρατία, την Ιταλική Δημοκρατία, την Κυπριακή Δημοκρατία, το Μεγάλο Δουκάτο του Λουξεμβούργου, τη Δημοκρατία της Ουγγαρίας, τη Δημοκρατία της Μάλτας, τη Δημοκρατία της Αυστρίας, την Πορτογαλική Δημοκρατία, τη Ρουμανία, τη Δημοκρατία της Σλοβενίας και τη Σλοβακική Δημοκρατία.
   
      Βρυξέλλες, 6 Νοεμβρίου 2007.
      
         
            Για την Επιτροπή
         
         Mariann FISCHER BOEL
         
         
            Μέλος της Επιτροπής
         
      
   
   
      (1)  ΕΕ L 179 της 14.7.1999, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1791/2006 (ΕΕ L 363 της 20.12.2006, σ. 1).
   
      (2)  ΕΕ L 143 της 16.6.2000, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1216/2005 (ΕΕ L 199 της 29.7.2005, σ. 32).
   
      (3)  ΕΕ L 215 της 18.8.2007, σ. 4.
   
      (4)  ΕΕ L 210 της 31.7.2006, σ. 25. Κανονισμός όπως τροποποιήθηκε με τον κανονισμό (ΕΚ) αριθ. 1989/2006 (ΕΕ L 411 της 30.12.2006, σ. 6).
   
      (5)  ΕΕ L 201 της 2.8.2007, σ. 7.
   
      ΠΑΡΑΡΤΗΜΑ
      Ενδεικτική κατανομή κονδυλίων για την περίοδο εμπορίας 2007/08
      
                  Κράτος μέλος
               
               
                  Επιφάνεια
                  (σε εκτάρια)
               
               
                  Κατανομή κονδυλίων (ευρώ)
               
            
                  Βουλγαρία
               
               
                  2 403
               
               
                  18 044 087
               
            
                  Τσεχική Δημοκρατία
               
               
                  647
               
               
                  10 897 834
               
            
                  Γερμανία
               
               
                  1 545
               
               
                  13 295 911
               
            
                  Ελλάδα
               
               
                  886
               
               
                  8 715 834
               
            
                  Ισπανία
               
               
                  20 233
               
               
                  162 136 325
               
            
                  Γαλλία
               
               
                  14 384
               
               
                  110 676 302
               
            
                  Ιταλία
               
               
                  12 279
               
               
                  101 107 716
               
            
                  Κύπρος
               
               
                  156
               
               
                  2 219 214
               
            
                  Λουξεμβούργο
               
               
                  7
               
               
                  56 800
               
            
                  Ουγγαρία
               
               
                  1 472
               
               
                  11 779 162
               
            
                  Μάλτα
               
               
                  9
               
               
                  103 987
               
            
                  Αυστρία
               
               
                  1 170
               
               
                  6 678 313
               
            
                  Πορτογαλία
               
               
                  4 004
               
               
                  34 729 863
               
            
                  Ρουμανία
               
               
                  3 008
               
               
                  25 068 762
               
            
                  Σλοβενία
               
               
                  139
               
               
                  2 699 939
               
            
                  Σλοβακία
               
               
                  473
               
               
                  1 789 952
               
            
                  Σύνολο
               
               
                  62 816
               
               
                  510 000 000